དེར་བརྟེན་སོ་སོའི་གཅེས་ནོར་དེ་ངོ་ཤེས་པ་བྱས་ནས་དེ་འཛམ་གླིང་གི་གཅེས་ནོར་ལྟ་བུ་ཡིན་བསམ་པ་བྱས་ནས་སློབ་གཉེར་ཧུར་ཐག་དང༌།ཐོས་དོན་སྒྲུབ་ལ་གཞོལ་ནས་དེ་ཡང་རྗེ་རིན་པོ་ཆེས་གསུངས་པ་ནང་བཞིན་རེད།དང་པོར་རྒྱ་ཆེན་ཐོས་པ་མང་དུ་བཙལ།།བར་དུ་གཞུང་ལུགས་ཐམས་ཅད་གདམས་པར་ཤར།།ཐ་མར་ཉིན་མཚན་ཀུན་ཏུ་ཉམས་སུ་བླངས།།ཀུན་ཀྱང་བསྟན་པ་རྒྱས་པའི་ཆེད་དུ་བསྔོ༌།།ཞེས་གསུངས་པ་ནང་བཞིན་དེ་འདྲ་ཞིག་ང་ཚོས་བྱེད་དགོས་པ་རེད།སློབ་གཉེར་ཡག་པོ་ཞིག་བྱས་པ་ནང་བཞིན་གཤིས་རྒྱུད་དུལ་བ་ཞིག་དགོས་ཀྱི་རེད།གཤིས་རྒྱུད་མ་དུལ་ན་ལྷ་བདུད་དུ་བབས་པ་ནང་བཞིན་ཆགས་པ་རེད།སྨན་དུག་ཏུ་སོང་བ་ནང་བཞིན་རེད།ཕན་ཐོགས་ཡོད་མ་རེད།དེར་བརྟེན་ཐོས་དོན་སྒྲུབ་ལ་གཞོལ་ནས་ཉམས་ལེན་བྱེད་རྒྱུ་ཧ་ཅང་གལ་ཆེན་པོ་རེད།